U-I-15/95
Natisni
Opravilna št.:
U-I-15/95
Datum odločitve:
9. 3. 1995
Objavljeno:
OdlUS IV, 23
ECLI:
ECLI:SI:USRS:1995:U.I.15.95
Akt:
Stanovanjski zakon (Ur. list RS, št. 18/91-I in 21/94) (SZ), 103. čl.
Izrek:
Pobuda za začetek postopka za oceno ustavnosti 103. člena Stanovanjskega zakona se zavrne.
Evidenčni stavek:
Zoper odločbo pristojnega organa o dodelitvi socialnega stanovanja v najem (103. člen Stanovanjskega zakona) je sodno varstvo zagotovljeno v upravnem sporu.
Geslo:
Pravica do sodnega varstva.
Upravni spor zoper akte upravnih organov v primerih, ko ni določeno drugo sodno varstvo.
Pravna podlaga:
Ustava 1974, 271. čl.
Zakon o upravnih sporih (ZUS), 6. čl.
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Kristo Kojčinović, Koper
Datum vloge:
24. 1. 1995
Vrsta odločitve:
sklep
Vrsta rešitve:
zavrnitev
Dokument:
US17345
Dokument v PDF obliki:
U-I-15-95.pdf
114 KB
Prenesite datoteko
U-I-15/95
9.3.1995
S K L E P
Ustavno sodišče je v postopku za preizkus pobude Kriste Kojčinović iz Kopra, ki jo zastopa Mihael Svanjak, odvetnik v Kopru, na seji dne 9.3.1995
s k l e n i l o:
Pobuda za začetek postopka za oceno ustavnosti 103. člena Stanovanjskega zakona (Uradni list RS, št. 18/91 in 21/94) se zavrne.
O b r a z l o ž i t e v
Pobudnica izpodbija 103. člen Stanovanjskega zakona (v nadaljevanju: SZ), ker naj bi ne omogočal sodnega varstva zoper odločbo upravnega organa o dodelitvi socialnega stanovanja v najem. Izpodbijana določba naj bi bila zato v nasprotju s pravico do sodnega varstva iz 23. člena Ustave.
Pobudnica izkazuje pravni interes (24. člen Zakona o Ustavnem sodišču, Uradni list RS, št. 15/94) z dejstvom, da je pri pristojnem organu zaprosila za dodelitev socialnega stanovanja. Z zagotovitvijo sodnega varstva bi ji bila dana možnost za uvrstitev na ugodnejše mesto prednostne liste za dodelitev socialnih stanovanj.
Pobuda ni utemeljena. O dodelitvi socialnih stanovanj v najem odloča občinski upravni organ, pristojen za stanovanjske zadeve (103. člen SZ). Ker SZ kot specialni predpis nima posebnih določb o sodnem varstvu zoper to odločbo, se v takem primeru uporabijo določbe splošnega predpisa. Splošni predpis, ki določa sodno varstvo zoper akte državnih organov in drugih nosilcev javnih pooblastil, ki odločajo o posameznikovih pravicah in obveznostih, je Zakon o upravnih sporih (Uradni list SFRJ, št. 4/77 - v nadaljevanju: ZUS; 6. člen). Ta je v skladu z drugim odstavkom 271. člena Ustave SRS iz leta 1974, po katerem je zakon lahko izključil upravni spor, določil taki izjemi v drugi in tretji točki 9. člena. Ker pa je drugi odstavek 271. člena Ustave SRS z ustavnim amandmajem LVII (Uradni list RS, št. 32/89) prenehal veljati, druga in tretja točka 9. člena ZUS nista postali del pravnega reda Republike Slovenije (prvi odstavek 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije).
ZUS torej omogoča upravni spor zoper akte državnih organov v vseh primerih, ko ni določeno drugo sodno varstvo, torej tudi zoper odločbe o dodelitvi socialnega stanovanja v najem. Ustavno sodišče je zato pobudo kot očitno neutemeljeno zavrnilo.
Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek